ET Euroopa Liidu Teataja C 369/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 369/14

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„ARANCIA ROSSA DI SICILIA”

EÜ nr: IT-PGI-0117-0998-15.05.2012

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus —  Geograafiline piirkond —  Päritolutõend —  Tootmismeetod —  Seos piirkonnaga — ☒ Märgistus —  Riiklikud nõuded —  Muu

2. Muutmistaotlus:

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

— Määrusega (EL) nr 543/2011 kehtestati lahustuvate kuivainete ja orgaaniliste hapete suhte miinimumväärtused. Seoses nimetatud määruse jõustumisega peeti asjakohaseks vaadata läbi spetsifikaadis eelnevalt sätestatud väärtused. Kolme kõnealuse sordi puhul määrati kindlaks, et lahustuvate kuivainete ja orgaaniliste hapete suhte miinimumväärtus peab olema vähemalt 8.

— Lisati apelsinisordid suurusega 5–10, mida kasutatakse ainult mahla ja toormahla valmistamiseks. Nendel apelsinidel on samad organoleptilised omadused nagu suurematel apelsinidel, kuid tänu väikesele suurusele sobivad need eriti hästi pressimiseks.

3.2. Märgistus:

— Pakendatud viljade märgistamisel lubati teatud hälvete esinemine. Mõnede pakendatud viljade puudulik märgistus võib tuleneda kleebiseautomaatide kasutamisest, mis ei märgista kleebisega kastide põhjas olevaid vilju, või viljal oleva kleebise halvast kinnitumisest selle pinnale.

— Täpsustati, et vilju suurusega 5–10 ei märgistata. Kleebise olemasolu nendel mahla ja toormahla valmistamiseks mõeldud viljadel võib takistada nõuetekohast pressimist. Need võivad pressimismoodulite osadesse kinni jääda ning pressimist aeglustada või blokeerida.

KOONDDOKUMENT

NÕUKOGU MÄÄRUS (EÜ) nr 510/2006

„ARANCIA ROSSA DI SICILIA”

EÜ nr: IT-PGI-0117-0998-15.05.2012

KGT ( X ) KPN ( )

1. Nimetus:

„Arancia Rossa di Sicilia”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud geograafiline tähis „Arancia Rossa di Sicilia” hõlmab punktis 4 määratletud sobival Sitsiilia maakonna territooriumil aretatud järgmisi puhtaid sorte:

— „Tarocco” ja järgmised sordid: „Tarocco Comune”, „Tarocco Galice”, „Tarocco Gallo”, „Tarocco dal Muso”, „Tarocco Nucellare 57-1E-1”, „Tarocco Nucellare 61-1E-4”, „Tarocco Catania”, „Tarocco Scirè”;

— „Moro” ja järgmised sordid: „Moro Comune”, „Moro di Lentini”, „Moro Nucellare 58-8D-1”;

— „Sanguinello” ja järgmised sordid: „Sanguinello Comune”, „Sanguinello Moscato”, „Sanguinello Moscato Nucellare 49-5-3”, „Sanguinello Moscato Nucellare 49-5-5”, „Sanguinello Moscato Cuscunà”.

Tarbimisse lubamisel peab apelsin „Arancia Rossa di Sicilia” vastama järgmistele näitajatele:

„Arancia Rossa di Sicilia” – sort „Tarocco” — minimaalne läbimõõt: 73/84 mm; — minimaalne suurus: 5; — kuju: äraspidimunajas või ümar, rohkem või vähem väljaulatuva alaosaga (pikk või lühike „nina”); — koore värvus: neutraalne oranž, osaliselt rohkem või vähem sügav granaatpunane, väga sileda pealispinnaga; — viljaliha: merevaigu värvusega, rohkem või vähem sügavpunaste triipudega vastavalt tootmispiirkonnale ja saagikoristusajale; — mahla värvus: veripunane viljalihas ja koores sisalduvate vees lahustuvate pigmentide tõttu (antotsüaniinid); — lahustuvate kuivainete ja tiitritavate orgaaniliste hapete suhe: vähemalt 8,0; — mahla suhkrusisaldus, väljendatud grammides 100 ml kohta (g/100 ml): vähemalt 10,00.

„Arancia Rossa di Sicilia” – sort „Moro” — minimaalne läbimõõt: 70/80 mm; — minimaalne suurus: 6; — kuju: ümar või munajas; — koore värvus: oranž, vilja ühel küljel intensiivsema veinipunase varjundiga; — viljaliha: täielikult tume veinipunane, üsna happeline; — mahla värvus: veripunane viljalihas ja koores sisalduvate vees lahustuvate pigmentide tõttu (antotsüaniinid); — lahustuvate kuivainete ja tiitritavate orgaaniliste hapete suhe: vähemalt 8,0; — mahla suhkrusisaldus, väljendatud grammides 100 ml kohta (g/100 ml): vähemalt 10,00.

„Arancia Rossa di Sicilia” – sort „Sanguinello” — minimaalne läbimõõt: 70/80 mm; — minimaalne suurus: 6; — kuju: kultivaride „Sanguinello Moscato” ja „Sanguinello Moscato Cuscunà” puhul ümar; — koore värvus: rohkem või vähem intensiivne granaatpunane, kergelt kurrulise pealispinnaga; — viljaliha: merevaigu värvusega rohkem või vähem sügavpunaste triipudega vastavalt tootmispiirkonnale ja saagikoristusajale; — mahla värvus: veripunane viljalihas ja koores sisalduvate vees lahustuvate pigmentide tõttu (antotsüaniinid); — lahustuvate kuivainete ja tiitritavate orgaaniliste hapete suhe: vähemalt 8,0; — mahla suhkrusisaldus, väljendatud grammides 100 ml kohta (g/100 ml): vähemalt 9,00.

Mahla ja toormahla valmistamiseks mõeldud „Arancia Rossa di Sicilia” Eranditult mahla ja toormahla valmistamiseks on lubatud kasutada apelsine, mille suurus varieerub iga sordi minimaalsest suurusest kuni suuruseni 10 (minimaalne läbimõõt 60 mm). Kõik muud eri sortidega seotud nõuded, välja arvatud minimaalne läbimõõt ja minimaalne suurus, jäävad muutumatuks.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik apelsinide „Arancia Rossa di Sicilia” tootmisetapid kuni viljade korjamiseni peavad toimuma eranditult punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Apelsine „Arancia Rossa di Sicilia” võib turustada ainult kleebisega „Arancia Rossa di Sicilia”, mis peab asetsema vähemalt 80 protsendil viljadest.

Mahla ja toormahla valmistamiseks mõeldud iga üksikut apelsini, mille suurus varieerub iga sordi minimaalsest suurusest kuni suuruseni 10 (minimaalne läbimõõt 60 mm), pole vaja kleebisega märgistada. Pakkidel või pakenditel, sealhulgas võrkudel ja sarnastel pakenditel, peab igal juhul olema selges ja loetavas kirjas märgitud nimetus „Arancia Rossa di Sicilia”, mis on muust kirjast selgesti eristatud ja sellele peab vahetult järgnema sordinimetus („Tarocco”, „Moro” või „Sanguinello”).

Vahetult selle all peab olema märgitud väljend „Kaitstud geograafiline tähis”.

4. Geograafilise piirkonna täpne määratlus:

Apelsinide „Arancia Rossa di Sicilia” tootmispiirkond hõlmab pigmenteerunud apelsinide kasvatamiseks sobivat Ida-Sitsiilia territooriumi ning on määratletud järgmiselt:

— Catania provints: Catania, Adrano, Belpasso, Biancavilla, Caltagirone, Castel di Judica, Grammichele, Licodia Eubea, Mazzarrone, Militello Val di Catania, Mineo, Misterbianco, Motta Sant'Anastasia, Palagonia, Paterno', Ramacca, Santa Maria di Licodia ja Scordia;

— Siracusa provints: Lentini, Francofonte, Carlentini con la Frazione di Pedagaggi, Buccheri, Melilli, Augusta, Priolo, Siracusa, Floridia, Solarino, Sortino;

— Enna provints: Centuripe, Regalbuto, Catenanuova.

5. Seos geograafilise piirkonnaga:

5.1. Geograafilise piirkonna eripära:

Apelsinide „Arancia Rossa di Sicilia” tootmispiirkonda iseloomustavad kõrge päikesepaiste tase, madal öine temperatuur Etna vulkaaniliselt massiivilt tulevate õhuvoolude tõttu ning mõõdukas sademete hulk. Need on optimaalsed tingimused „Sanguinello”, „Tarocco” ja „Moro” sordi kõrge kvaliteediga apelsinide kasvatamiseks.

5.2. Toote eripära:

Apelsine „Arancia Rossa di Sicilia” eristab välise viljakesta ja viljaliha magusus ja intensiivne värvus. Eriti hinnatud on rohkem või vähem sügavpunaste triipudega viljaliha, millest pressimisel eraldub veripunane mahl.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Tsitrusviljade kasvatamine Sitsiilias ulatub kaugetesse aegadesse ja teateid selle kohta leidub juba araablaste valitsemisajast. Etna vulkaani ümbritsevate mägede ja madaliku tõttu on kujunenud väga erilised kasvutingimused.

Piirkonnas esineva suure temperatuurikõikumise tõttu tekib viljades suhkru ja olulise tähtsusega antotsüaanpigmentide ladestumine, mis annab apelsinidele väga meeldiva värvuse ja magusa, iseloomuliku maitse ning välise viljakesta intensiivse värvi. Sajandite jooksul on tekkinud tugev seotus sortide „Sanguinello”, „Tarocco” ja „Moro” ning nende kasvukeskkonna vahel. „Arancia Rossa di Sicilia” on seega selge näide tihedast seosest kliimategurite ja toote omaduste vahel. Nimelt pole teistsuguses kliimas kasvatatud samadel apelsinisortidel iseloomulikku värvust ja erilisi organoleptilisi omadusi, mis on teinud tuntuks apelsinid „Arancia Rossa di Sicilia”.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Arancia Rossa di Sicilia” tunnustamise ettepaneku 20. märtsi 2012. aasta Itaalia Vabariigi Teatajas nr 67.

Spetsifikaadi terviktekst on kättesaadav veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.